
FOGLALKOZÁSI MOBILITÁST BEFOLYÁSOLÓ TÉNYEZŐK VIZSGÁLATA MAGYARORSZÁGON A FRISSDIPLOMÁS VÉGZETTEK KÖRÉBEN

Kutatásom célja annak megértése volt, hogy Magyarországon a frissdiplomások körében milyen oktatási; szociodemográfiai, munkahelyi; valamint állami támogatásokkal kapcsolatos tényezők befolyásolják a foglalkozási mobilitást. Bár e fogalomba gyakran beletartozik a munkavállalók földrajzi és foglalkozási mobilitása, annak önkéntes vagy nem önkéntes mivolta, valamint a ranglétrán való feljebb vagy lejjebb mozdulása (Long–Ferrie, 2011), saját kutatásom pusztán arra terjed ki, amikor a munkavállaló egyik foglalkozásból a másikba vándorol.
A foglalkozási mobilitás hatással van mind a munkavállalókra, munkáltatókra és az államra is, így a karrierváltást előmozdító tényezők megismerése jelentős társadalmi-gazdasági jelentőségű. Ennek ellenére a témát hazai kutatás szinte alig vizsgálja, így számos kiaknázatlan lehetőség rejlik ezen területen. A kutatás tehát innovatív a téma vizsgálatának ritkasága miatt, valamint abban a tekintetben is, hogy a felsőoktatásban végzettek esetén a vizsgált időszakban szinte teljes lefedettséggel álltak rendelkezésre adatok. Mindezt az Adminisztratív Adatbázisok Egyesítése (AAE) adatbázis adatai alapján vizsgálom, mely esetén a 2012 májusa és 2016 májusa között abszolvált hallgatók foglalkoztatási adatai állnak rendelkezésre anonim és objektív módon. A mobilitás bekövetkezését a Foglalkozások Egységes Osztályozási Rendszere (FEOR) négyjegyű kódjai jelzik, így foglakozásváltásban bekövetkezett legkisebb változások is tetten érhetőek. Az AAE-t alkotó nemzeti szervek adataiból összeállított adatállomány elkészülte, és a vizsgálat statisztikai előkészítése után 114.349 fő került be a kutatásba.
A bináris logisztikus regresszió eredményeit tekintve elmondható, hogy mind a 12 db bevont magyarázó változó hatással van a foglalkozási mobilitásra összesen 19,2%-os magyarázóerővel. Néhány fontosabb következtetést kiemelve: az oktatási tényezők kapcsán a kifejezetten szakmaspecifikus ismereteket adó tudományterületeken végző hallgatók esetén figyelhető meg kisebb foglalkozási mobilitás. Vállalati tényezőket tekintve a magasabb jövedelem nem segíti a fluktuáció csökkentését, továbbá minél nagyobb a vállalat, annál magasabb a munkavállalók mobilitása. Mindezek túl pedig az állam képes befolyásolni a foglalkoztatáspolitikai eszközökkel a mobilitási hajlamot. 



